Document ID: 32014R0323

REGOLAMENT TA’ IMPLIMENTAZZJONI TAL-KUMMISSJONI (UE) Nru 323/2014
tat-28 ta' Marzu 2014
li jemenda l-Annessi I u II tar-Regolament (KE) Nru 669/2009 li jimplimenta r-Regolament (KE) Nru 882/2004 tal-Parlament Ewropew u tal-Kunsill dwar iż-żieda fil-livell tal-kontrolli uffiċjali mwettqa fuq l-importazzjoni ta’ ċertu għalf u ikel ta’ oriġini mhux mill-annimali
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (1), u b'mod partikolari l-Artikolu 15(5) tiegħu,
Billi:
(1)
Ir-Regolament tal-Kummissjoni (KE) Nru 669/2009 (2) jistipula regoli dwar iż-żieda fil-livell ta' kontrolli uffiċjali mwettqa fuq l-importazzjonijiet ta' ċertu għalf u ikel ta' oriġini mhux mill-annimali elenkati fl-Anness I tiegħu ('il-lista'), fil-punti ta' dħul fit-territorji msemmija fl-Anness I tar-Regolament (KE) Nru 882/2004.
(2)
L-Artikolu 2 tar-Regolament (KE) Nru 669/2009 jistipula li l-lista għandha tiġi analizzata fuq bażi regolari, u tal-anqas fuq bażi trimestrali u jitqiesu s-sorsi tal-informazzjoni msemmija f’dak l-Artikolu.
(3)
L-okkorrenza u r-rilevanza ta’ inċidenti tal-ikel innotifikati permezz tas-Sistema ta’ Twissija Bikrija għall-Ikel u l-Għalf, is-sejbiet ta’ missjonijiet f’pajjiżi terzi mwettqa mill-Uffiċċju Alimentari u Veterinarju, kif ukoll ir-rapporti trimestrali dwar kunsinni ta’ għalf u ikel ta’ oriġini mhux mill-annimali sottomessi mill-Istati Membri lill-Kummissjoni skont l-Artikolu 15 tar-Regolament (KE) Nru 669/2009 jindikaw li l-lista jeħtieġ li tiġi emendata.
(4)
B’mod partikolari, għal kunsinni ta’ weraq tal-betel li joriġinaw mill-Indja u mit-Tajlandja, enzimi li joriġinaw mill-Indja, karawett u prodotti derivati li joriġinaw mis-Sudan u weraq tad-dwieli li joriġinaw mit-Turkija, is-sorsi rilevanti ta’ informazzjoni jindikaw li tfaċċaw riskji ġodda li jeżiġu l-introduzzjoni ta’ livell ogħla ta’ kontrolli uffiċjali. Għaldaqstant, l-annotazzjonijiet li jikkonċernaw dawn il-kunsinni għandhom jiġu inklużi fil-lista.
(5)
Barra minn hekk, il-lista trid tiġi emendata billi jitħassru l-annotazzjonijiet għall-komoditajiet li għalihom l-informazzjoni disponibbli tindika livell globalment sodisfaċenti ta' konformità mar-rekwiżiti ta' sikurezza rilevanti previsti fil-leġiżlazzjoni tal-Unjoni u li għalihom żieda fil-kontrolli uffiċjali ma tibqax għalhekk ġustifikata. L-annotazzjoni fil-lista dwar it-taljarini mnixxfa miċ-Ċina għandha għaldaqstant titħassar.
(6)
Il-Kummissjoni ġiet informata wkoll mill-Istati Membri dwar il-ħtieġa li jiġi speċifikat li l-annotazzjonijiet għall-importazzonijiet ta’ ħxejjex aromatiċi mill-Marokk, mit-Tajlandja u mill-Vjetnam, okra mill-Vjetnam u bżar mit-Tajlandja u mill-Vjetnam, ikopru wkoll il-komoditajiet imkessħa. Fl-interess taċ-ċarezza fil-leġiżlazzjoni tal-Unjoni, hemm bżonn ukoll li ssir preċiżjoni fil-lista rigward l-annotazzjonijiet għall-importazzonijiet ta' larinġ u frawli mill-Eġittu u piżelli u fażola mill-Kenja.
(7)
Barra minn hekk, hemm bżonn ta’ modifiki fl-Anness II għar-Regolament (KE) Nru 669/2009, b’mod partikolari biex jiġu riflessi d-dispożizzjonijiet dwar it-tkomplija tat-trasport stabbiliti fl-Artikolu 8 ta’ dak ir-Regolament fid-dokument komuni tad-dħul. Jinħtieġu wkoll modifiki tekniċi ulterjuri għan-Noti għal Gwida għad-dokument komuni tad-dħul.
(8)
Sabiex jiġu żgurati l-konsistenza u ċ-ċarezza, jixraq li jiġu sostitwiti l-Annessi I u II għar-Regolament (KE) Nru 669/2009.
(9)
Ir-Regolament (KE) Nru 669/2009 għandu għalhekk jiġi emendat skont dan.
(10)
Il-miżuri previsti f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Annessi I u II għar-Regolament (KE) Nru 669/2009 qed jinbidlu bit-test stabbilit fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan għandu japplika mill-1 ta’ April 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-28 ta’ Marzu 2014.

Labels: 17
5
0
3
6